**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՊԵՏԱԿԱՆ ԳԱՂՏՆԻՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** «Պետական գաղտնիքի մասին» 2023 թվականի մարտի 1-ի ՀՕ-49-Ն օրենքի /այսուհետ՝ Օրենք/ 7-րդ գլուխը շարադրել հետևյալ խմբագրությամբ․

**«Գլուխ 7**

**ՍԱՀՄԱՆԱՓԱԿ ՏԱՐԱԾՄԱՆ ԾԱՌԱՅՈՂԱԿԱՆ ՏԵՂԵԿՈՒԹՅՈՒՆՆԵՐ**

**ՀՈԴՎԱԾ 29. Տեղեկությունները** **սահմանափակ տարածման ծառայողական տեղեկություններ դասակարգելու հիմքերը**

1․ Օրենքով նախատեսված դեպքերում պետական մարմնի ղեկավարը կարող է սահմանափակում սահմանել տեղեկության հասանելիության նկատմամբ և դասակարգել տեղեկությունը որպես սահմանափակ տարածման ծառայողական տեղեկություններ:

2․ Տեղեկությունների հիմնական շրջանակները, որոնք կարող են դասակարգվել սահմանափակ տարածման ծառայողական տեղեկություններ, սահմանում է կառավարությունը։

**ՀՈԴՎԱԾ 30. Տեղեկությունները սահմանափակ տարածման ծառայողական տեղեկություններ դասակարգելու սահմանափակումները**

1․ Պետական կամ տեղական ինքնակառավարման մարմնին կամ իրավաբանական անձ հանդիսացող տեղեկատվություն տնօրինողին արգելվում է հետևյալ տեղեկությունները դասակարգել որպես սահմանափակ տարածման ծառայողական տեղեկություններ ․

 1) հասարակական կարծիքի հարցումների արդյունքները.

 2) ընդհանրացված վիճակագրական հետազոտությունները և/կամ վերլուծությունները.

 3) տնտեսական և սոցիալական կանխատեսումները.

4) շրջակա միջավայրի վիճակի և արտանետումների մասին տվյալները.

5) տեղեկատվություն տնօրինողի աշխատանքի, գործունեության կամ գործառույթների իրականացմանն առնչվող հաշվետվությունները, պարտականությունների կատարման որակի կամ կառավարչական սխալների վերաբերյալ տեղեկությունները.

6) տեղեկություն, որը վնասում է պետական կամ տեղական ինքնակառավարման մարմինների պաշտոնատար անձի, հանրային պարտականություններ կատարող կամ ծառայություններ մատուցող իրավաբանական անձի կամ ֆիզիկական անձի հեղինակությունը, բացառությամբ անձնական տվյալների կամ անձնական տվյալների հատուկ կատեգորիաների, որոնց բացահայտումը կխախտի տվյալների սուբյեկտի մասնավոր և ընտանեկան կյանքի անձեռնմխելիության իրավունքը.

7) սպառողների շահերի պաշտպանությունից բխող ապրանքների և ծառայությունների որակի մասին տեղեկությունները.

8) պետական կամ տեղական ինքնակառավարման մարմինների կողմից պատվիրված հետազոտությունների կամ վերլուծությունների արդյունքները, բացառությամբ այն դեպքերի, երբ նման տեղեկության բացահայտումը կվտանգի ազգային անվտանգությունը.

9) պետական, տեղական ինքնակառավարման մարմինների կամ տեղեկատվություն տնօրինողների կողմից նախատեսված իրավաբանական անձանց բյուջետային միջոցների օգտագործման մասին փաստաթղթերը, այդ թվում՝ բյուջեից վճարված կամ վճարվող աշխատավարձերը և այլ վարձատրությունները կամ փոխհատուցումները;

10) տեղեկատվություն տնօրինողի գույքային պարտավորությունների վերաբերյալ տեղեկությունը.

11) տեղեկատվություն տնօրինողի գույքի վերաբերյալ տեղեկությունը.

12) կարգապահական վարույթի կամ իրավաբանական կամ ֆիզիկական անձանց իրավունքների իրացման կամ պարտականությունների կատարման ընթացակարգերի վերաբերյալ ընդունված օրենսդրությունը։

13) սույն օրենքի 9-րդ հոդվածով նախատեսված տեղեկությունները:

2․ Սույն հոդվածի 1-ին մասով նախատեսված սահմանափակումները վերաբերվում են նաև.

1) շահույթ չհետապնդող իրավաբանական անձանց կամ այն իրավաբանական անձանց, որոնք հիմնադրվել են պետության, տեղական ինքնակառավարման մարմինների կամ տեղեկատվություն տնօրինող հանդիսացող իրավաբանական անձանց կողմից կամ որոնց մասնակցում են պետությունը, տեղական ինքնակառավարման մարմինները կամ տեղեկատվություն տնօրինող հանդիսացող իրավաբանական անձինք.

 2) իրավաբանական անձանց պետական կամ տեղական ինքնակառավարման մարմնի բյուջեից հատկացված միջոցների կամ փոխանցված ակտիվների վերաբերյալ տեղեկություններին:

**ՀՈԴՎԱԾ 31. Սահմանափակ տարածման ծառայողական տեղեկություններին հասանելիությունը**

1․ Տեղեկատվություն տնօրինողը պարտավոր է բացահայտել հասարակության համար հետաքրքրություն ներկայացնող հանցագործությունների հանգամանքների, իրավախախտումների, արտակարգ իրավիճակների կամ դժբախտ պատահարների այն փաստերի վերաբերյալ տեղեկություններ այնպիսի չափով, որը չի խոչընդոտում օրենքով սահմանված կարգով հետաքննության կամ վերահսկողության կամ հսկողության իրականացմանը կամ պատճառների պարզաբանմանը, մինչև դրանց հանգամանքների վերջնական պարզումը։ Նման տեղեկության բացահայտման ծավալը որոշում է հետաքննություն կամ վերահսկողություն կամ հսկողություն իրականացնող համապատասխան մարմնի իրավասու պաշտոնատար անձը:

2․ Եթե հասանելիությունը սույն հոդվածում նշված տեղեկությանը կարող է առաջացնել սահմանափակ **տարածման ծառայողական** տեղեկության բացահայտում, ապա հասանելիություն ապահովվում է տեղեկության կամ փաստաթղթի միայն այն մասի համար, որի նկատմամբ հասանելիության սահմանափակումներ չեն կիրառվում։

3․ Հանրային ծառայողները և պաշտոնատար անձինք իրենց պարտականությունները պատշաճ կատարելու նպատակով իրավունք ունեն օգտվելու սահմանափակ **տարածման** ծառայողական օգտագործման համար դասակարգված տեղեկություններից: Սույն մասում սահմանված տեղեկությունը չի կարող փոխանցվել երրորդ անձանց առանց սահմանափակումներ սահմանած մարմնի թույլտվության:

4․ Համապատասխան մարմնի ղեկավարը կարող է թույլատրել սահմանափակ տարածման **ծառայողական** տեղեկությանը հասանելիություն տվյալ մարմնի աշխատակից չհանդիսացող այլ անձանց, իրենց հայտնի դարձած տեղեկությունը չհրապարակելու կամ երրորդ անձանց չհայտնելու պայմանով։

**ՀՈԴՎԱԾ 31.1․ Սահմանափակ տարածման ծառայողական տեղեկություններին հասանելիության սահմանափակումները**

1․ Սահմանափակ տարածման ծառայողական տեղեկություններին հասանելիությունը սահմանափակվում է այդ տեղեկության մշակման, պատրաստման կամ ստացման պահից այնքան ժամանակ, որքան անհրաժեշտ է մինչև այն պատճառի վերանալը կամ իրադարձության վրա հասնելը, որոնք նախատեսված են տվյալ տեղեկությունը որպես սահմանափակ տարածման դասակարգելու հիմնավորմամբ, բայց ոչ ավելի, քան հինգ տարի ժամկետով: Տեղեկատվությունը տնօրինող մարմնի ղեկավարը կարող է երկարաձգել տեղեկության հասանելիության սահմանափակման ժամկետը ևս մինչև հինգ տարով, եթե հասանելիության սահմանափակում սահմանելու հիմքը կամ պատճառը չի վերացել։

2․ Պետական մարմինների կողմից վերահսկողության, հսկողության և ուսումնասիրության վերաբերյալ փաստաթղթերին հասանելիության սահմանափակումը գործում է մինչև համապատասխան մարմնի կողմից որոշումների ընդունումը և ուժի մեջ մտնելը, եթե չկա տեղեկության հասանելիությունը սահմանափակելու օրենքով նախատեսված այլ հիմք:

3․ Հատուկ կատեգորիայի անձնական տվյալներ պարունակող սահմանափակ տարածման ծառայողական տեղեկություններին հասանելիության սահմանափակումը սահմանվում է 75 տարի ժամկետով՝ դրա ստացման կամ մշակման /փաստաթղթավորման/ պահից կամ 30 տարի ժամկետով՝ անձի մահվան պահից կամ, եթե անհնար է հաստատել մահը՝ անձի ծննդյան պահից 110 տարի։

**ՀՈԴՎԱԾ 31․2. Տեղեկությունը սահմանափակ տարածման ծառայողական տեղեկություն դասակարգելու կարգը**

1․ Տեղեկությունը որպես սահմանափակ տարածման ծառայողական տեղեկություններ դասակարգում է համապատասխան մարմնի ղեկավարը:

 Համապատասխան մարմնի ղեկավարը սահմանում է այն փաստաթղթերի ցանկը, որոնք կարող են դասակարգվել որպես սահմանափակ տարածման ծառայողական տեղեկություն՝ նշելով սույն օրենքով կամ այլ օրենքով նախատեսված հիմքը: Առանձին փաստաթղթերի դասակարգումը որպես սահմանափակ տարածման ծառայողական տեղեկություն, սահմանում է համապատասխան մարմնի ղեկավարը կամ նման լիազորություններով օժտված պաշտոնատար անձը՝ հիմնվելով տվյալ փաստաթղթերի բովանդակության և հասանելիության սահմանափակման նպատակի վրա:

2․ Սահմանափակ տարածման ծառայողական տեղեկության տեղեկակիրների վրա կատարվում է «Ծառայողական օգտագործման համար» նշում: Սահմանափակ տարածման ծառայողական տեղեկություն մշակող /պատրաստող/ անձը պարտավոր է տեղեկակիրի վերևի աջ անկյունում մեծատառով կատարել «ԾԱՌԱՅՈՂԱԿԱՆ ՕԳՏԱԳՈՐԾՄԱՆ ՀԱՄԱՐ» նշումը կամ նշել «ԾՕՀ» հապավումը: Տեղեկատվության տնօրինողի անվանումը, հասանելիության սահմանափակման հիմքը, սահմանափակման գործողության վերջնական ժամկետը և վերը նշված նշումը կատարելու ամսաթիվը ևս լրացվում են տվյալ տեղեկակիրի վրա։

3․ Այլ պետությունների կամ միջազգային կազմակերպությունների կողմից փոխանցվող հասանելիության սահմանափակման մասին նշում կրող փաստաթղթերի վրա նշում չի կատարվում։

4․ Տեղեկատվություն տնօրինողը, տեղեկությունը սահմանափակ տարածման ծառայողական տեղեկություն դասակարգելուց հետո պարտավոր է այդ մասին անհապաղ տեղեկացնել բոլոր նրանց, ում փոխանցել է այդ տեղեկությունը։

5. «Ծառայողական օգտագործման համար» նշումով տեղեկության գործավարությունն իրականացնում է ոչ գաղտնի գործավարություն իրականացնելու համար նախատեսված ստորաբաժանումը: «Ծառայողական օգտագործման համար» նշումով տեղեկությունների փաստաթղթաշրջանառությունը պետական մարմինների միջև (այդ թվում՝ պահպանությունը) իրականացվում է էլեկտրոնային փաստաթղթաշրջանառության համակարգի միջոցով։

6. «Ծառայողական օգտագործման համար» նշումով տեղեկության գործավարության ընթացակարգը սահմանվում է պետական, տեղական ինքնակառավարման մարմինների կամ իրավաբանական անձանց ղեկավարների կողմից սահմանված գործավարության կարգերին համապատասխան:

**ՀՈԴՎԱԾ 31․3. Հասանելիության սահմանափակումը վերացնելը**

1․Տեղեկատվություն տնօրինողը պարտավոր է վերացնել տեղեկության հասանելիության սահմանափակումը, եթե վերացել են դրանք այդպիսին սահմանելու օրենքով նախատեսված հիմքերը կամ լրացել է սույն օրենքով սահմանված ժամկետը։

2․ Եթե տեղեկության հասանելիության սահմանափակումը վերացվում է, ապա տեղեկակրի «ԾԱՌԱՅՈՂԱԿԱՆ ՕԳՏԱԳՈՐԾՄԱՆ ՀԱՄԱՐ» բառերի կամ «ԾՕՀ» հապավման վերևում կամ ներքևում հոծ կարմիր տեռերով կատարվում է **«ՍԱՀՄԱՆԱՓԱԿՈՒՄԸ ՎԵՐԱՑՎԱԾ է»** նշումը։

3․Սահմանափակումը վերացնելուց հետո տվյալ փաստաթղթի փաստաթղթաշրջանառությունը և գործավարությունն իրականացվում է ընդհանուր կանոններին համապատասխան։

4․ Տեղեկատվություն տնօրինողը պարտավոր է տեղեկության հասանելիության սահմանափակումը վերացնելու մասին անհապաղ տեղեկացնել բոլոր նրանց ում փոխանցել է այդ տեղեկությունը:

**ՀՈԴՎԱԾ 31․4. «Ծառայողական օգտագործման համար» նշումով տեղեկությունների պահպանությունը**

1․Տեղեկատվություն տնօրինողը պարտավոր է կիրառել բոլոր անհրաժեշտ միջոցները, այդ թվում՝ տեղեկատվական տեխնոլոգիաների անվտանգության միջոցներ, պահպանելու համար.

1) «Ծառայողական օգտագործման համար» նշումով տեղեկության ամբողջականությունը` պատահական կամ դիտավորյալ չարտոնված փոփոխություններից.

2) «Ծառայողական օգտագործման համար» նշումով տեղեկությունը՝ պատահական կամ դիտավորյալ ոչնչացումից․

3) «Ծառայողական օգտագործման համար» նշումով տեղեկության բացահայտման կամ հրապարակման սահմանափակումները` պատահական կամ դիտավորյալ բացահայտումից կամ հրապարակումից:

2․ Սույն հոդվածի 1-ին մասով նախատեսված միջոցները պետք է կիրառվեն անկախ նրանից՝ տեղեկությունը թվային, թե թղթային ձևաչափով է ։

3. «Ծառայողական օգտագործման համար» նշումով տեղեկություն հրապարակած անձինք ենթակա են կարգապահական պատասխանատվության:>>։

**Հոդված 2.**

Սույն օրենքն ուժի մեջ է մտնում պաշտոնական հրապարակմանը հաջորդող օրվանից: